LidanRubinov/Halacha-QA huggingface dataset:
שאלה: תרומה שהגבאים לא מקבלים: חברי תרם לביה"כ היכל (ארון קודש) ומעליו ציור סמלי 12 השבטים, שעליו נרשם שם התורם והקדשתו לע"נ הוריו ע"ה. הרב והגבאים אישרו את התרומה והסכימו לקבלה, אך משום מה לא הסכימו הגבאים לתלות את ציור סמלי השבטים. חברי הציע להם לתקן את הציור באמצעות האומן שיצר אותו ועל חשבונו, אך ללא הועיל, הגבאים מסרבים (למרות שרב ביה"כ אישר). האם ניתן לחייב את גבאי ביה"כ להרכיב מעל ארון הקודש את תמונת סמלי השבטים?
תשובה: צריך לברר מדוע אין הם מקבלים את התרומה. אם זה מפני שיש שם ציורים, אזי הרב הכריע שאין בזה בעיה. אולם אם הם חושבים שזה לא יפה, אי-אפשר לחייב אותם לתלות אותה. ויגשו אל הרב והוא ישמע את טענותיהם ויכריע.
שאלה: הקלטת סרט וזכויות יוצרים : אני מרכזת הדרכה בפנימיה דתית לבנות. ישנה מרכזיה חינוכית השייכת לגוף עליית הנוער ומשרד החינוך, המציעה לנו, מרכזי ההדרכה, מגוון סרטים חינוכיים לשימוש במסגרת תפקידינו. העניין הוא שהשירות שהם מציעים הוא לא להשאיל את הסרט, אלא להקליט מהם את הסרט שאנו רוצים על קלטת שלנו. האם אין כאן בעיה של זכויות יוצרים, ואם כן, לא אוכל להשתמש בסרטים שלהם?
תשובה: יש מדינות בעולם שחוקקו חוקים המתירים שימוש ביצירה אומנתית למטרות חינוכיות שאין בהן ריוח, ייתכן שמשרד החינוך מתשמש ביצירות מארצות אלו, הדבר ניתן לברור.
שאלה: אזכרה בתענית אסתר: אבי נפטר בי"א באדר, מתי עלינו לערוך את האזכרה, בהתחשב כי בתאריך הנ"ל יש תענית אסתר?
תשובה: אין שום בעיה לערוך אזכרה בתענית אסתר.
שאלה: גלאי בשבת במקרה מיוחד: בביתי יש גלאיים (ששייכים למערכת האזעקה), מפוזרים בכל הבית וכשמישהו עובר לידם הם מדליקים אור אדום, וכך כמובן גם בשבת. אני יודעת שאם אני אבקש מבני ביתי לעשות משהו בנידון (כמו לכסות אותם או לנטרל בשבת) רוב הסיכויים שהם יאמרו שאני כבר מגזימה ולא יסכימו לשתף פעולה בנושא זה (מה שיחמיר את המצב הדתי-חילוני שיש בביתי). מה לעשות, האם אפשר להקל בעניין זה עד שכולנו נחזור בתשובה?
תשובה: במצבך, שאת אנוסה, ניתן לסמוך בשעת הדחק על כך שזהו פסיק רישיה דלא ניחא ליה ומותר לך להישאר כרגע בבית בשבתות.
שאלה: תפילה לרפואת השבויים: לאחר חטיפת החיילים גלעד שליט, אלדד רגב ואהוד גולדווסר פורסמו שמותיהם ושמות אימותיהם לשם תפילה לרפואה (בנוסף לשיבה). מאז עבר זמן רב ולא ברור אם הם עדיין בחיים. במצב זה של אי-וודאות, האם עדיין יש להתפלל לרפואתם?
תשובה: מי שמרגיש ושיש לו תחושה שהם עדיין בחיים, ימשיך לומר את התפילה כלשונה. אולם מי שחושב שהם אינם בין החיים ח"ו לא יזכיר את שמותיהם בפירוש, אלא יתפלל באופן כללי על כל שבויי ישראל.
שאלה: אמירת קורבנות לפני מנחה גדולה: במניין בו אני מתפלל, אומרים קורבנות מהר ואינני מספיק להשלים אמירתם. האם מותר לומר קורבנות של מנחה עוד לפני זמן מנחה גדולה?
תשובה: מכיוון שמי שהתפלל מחצות היום מנחה יצא ידי חובה בדיעבד, נראה לי שמותר לך לכתחילה לומר קורבנות כמה דקות לפני זמן מנחה.
שאלה: תעתועי ראייה וצניעות: ישנה מצגת בנושא תעתועי ראייה. יש שקופית אחת, אשר בכניסה הראשונה שלי אליה, נדמה כי יש אשליה שחלק ממנה זוהי דמות של אשה לא לבושה. האם מותר להיכנס: א. לשקופית הזו? ב. לשקופיות האחרות במצגת, כאשר יש אפשרות בחירה?
תשובה: אסור להסתכל בתמונה שיכולה לגרום לך להרהורים לא טובים ולכן וודאי שאין להסתכל בתמונה זו. גם בשאר התמונות כדאי לא להסתכל כי אפשר בקלות להתבלבל ולהגיע לתמונה זו.
שאלה: מי ידליק נרות שבת?: האם ילדה מעל גיל 12 יכולה להדליק נרות שבת, כשהאמא לא בבית בשבת, או שעדיף שהאבא ידליק?
תשובה: מעיקר הדין חיוב הדלקת נרות שבת מוטל על הבעל אלא שחכמים נתנו עדיפות לאשה שתדליק והיא שליחה של הבעל. במקרה ואין האשה יכולה להדליק נרות עדיף שהבעל ידליק שהרי החובה היא שלו ולא של בתו. (שמירת שבת כהלכתה פרק מג הערה מו וילקוט יוסף שבת כרך א סימן רסג סעיף יב)
שאלה: שידוך לאדם עיוור: אני לומד תורה חצי יום כל יום משמש כחזן בבתי כנסת מוכרים בארץ ובעולם, מנגן על שמונה כלים באופן מקצועי ואף עוסק במוזיקה למחייתי. למרות כל מעלותי אילו ולמרות שאני אדם עצמאי לכל דבר וכל עניין מתקשה אני למצוא שידוך מתאים על מנת להקים בית יהודי בישראל. יודע אני כי יש עימי מגבלה והיא הייותי עיוור, אשמח עם הרב יוכל לייעץ לי?
תשובה: ראשית צריך להודות ל-ד' על כל המעלות שזכית להם ולהאמין שבודאי הקב"ה הכין לך גם את האשה שתשלים אותך, ומתוך זה להתפלל אליו שתזכה להשלמה זו במהירות כדי לקיים את כל התורה שאפשר לקיים בבית שלם. שנית הייתי מציע להופיע במקום שיש שם פנויים ופנויות באופן קבוע כדי שיכירו אותך יותר לעומק ואז יתרבו הסיכויים למצוא בת זוג מתאימה בע"ה.
שאלה: מזוזה בפתח חדר מדרגות : האם יש חיוב לשים מזוזה בפתח חדר מדרגות של בניין קומות (אציין כי בין דיירי הבניין יש גם ערבים)?
תשובה: אם יש שם דלת ואין חשש שהערבים יורידו אותה, יקבעו שם מזוזה.
שאלה: דבר תורה של אישה לפני גברים: ראיתי תשובה של הרב, לפיה אשה יכולה לומר דבר תורה במסגרת משפחתית. 1. מה נחשב מסגרת משפחתית, האם אנשים שאינם קרובי דם אלא קרובים מנישואים - כמו בעל של דודה, בעל של בת דודה, בעל של אחות וכו, נחשבים משפחה לצורך העניין? 2. אם לארוחה המשפחתית הצטרפו כמה חברים של האח לדוגמה, האם יהיה מותר לאישה לומר דבר תורה?
תשובה: המטרה לשמור על הצניעות. במקרה זה מושג הצניעות אינו מוחלט אלא יחסי וקשה לקבוע גבולות מדויקים. הדבר תלוי בתחושותיה של כל אישה ואיש, בתנאי שהיא צנועה כמובן.
שאלה: הלל בפורים לדעת המאירי: אדם הנוסע למקום שאין שם מנין לקריאת מגילה או אין לו מגילה כשרה, האם יכול לסמוך על דעת המאירי ולומר הלל?
תשובה: לכתחילה לא נוסעים למקום שבו אין מגילה אלא א"כ יש אילוץ כגון חייל בצבא, חולה וכדו'. במקרים חריגים כאלו יש לקרוא את ההלל לדעת המאירי, אולם בלי ברכה כי יש חולקים עליו, וכן לקרוא את המגילה מתוך חומש ג"כ בלי ברכה.
שאלה: ציצית בתחפושת: אם מכינים לבן (בגילאי 4 - 6) תחפושת שהיא בצורת בגד עם 4 כנפות (שמעליה תופרים כל מיני קישוטים), האם צריך לחבר אליה ציציות? את הבגד הנ"ל הוא ישים מעל הבגדים הרגילים, וכמובן שילבש ציצית רגילה.
תשובה: נראה לי שמכיון שלא מדובר בבגד, אלא בשימוש חד פעמי לצורך תחפושת אין צורך להטיל ציצית.
שאלה: האזנה לשיעור הלכה בגלישה באתרי חול: האם מותר להקשיב לשיעורי הלכה בזמן ש: א. גולשים באתרי חול? ב. מנקים את החדר, ויכול להיות שתוך כדי נקיון אקרא כתבות בעיתונים שיש בחדרי?
תשובה: א. לא, מפני שאי-אפשר להתרכז וזה נראה זול וארעי. ב. תוך כדי ניקיון גרידא מותר, משום שאפשר להאזין לשיעור ולהתרכז בו תוך כדי הנקיון. אולם במציאות שדורשת ריכוז נוסף כבר אמרו ח ש"תרי קלי לא משתמעי".
שאלה: תהלים כפדיון שבוים לחטופים: יש כמה מאחינו השבוים בידי האויב. כאדם רגיל מהישוב ולא פולטיקאי, האם קריאת תהילים למענם או חתימה על עצומות נחשבת לי כמצות פדיון שבוים, ואם לא אשמח אם הרב יפרט איך אוכל להשתתף במצוה גדולה זאת למען אחינו?
תשובה: אמירת תהילים זו תפילה כלפי שמיא. פעילות ציבורית אפשר לעשות, וזה הכי קרוב שאפשר לעשות בנוגע לקיום מצוה חשובה זו.
שאלה: עקירת עצים לשם נטיעה: שכן שלנו נטע עצי פרי בגינתו בביתו השכור. לאחר כ-5 שנים עזב את הבית. תושב הישוב ביקש את רשותו של בעל הגינה לעקור את העצים ולשתול אותם בגינתו, הוא קיבל אישור. האם הדבר מותר למרות איסור עקירת עצי פרי?
תשובה: כידוע היעב"ץ הקל בהעברת עצים ממקום למקום עם גושם, כך שאין כאן עקירת עצי פרי (עיין דרכ"ת סיק קטז ס"ק נא). אמנם היו שחששו גם לכך בייחוד במקום סכנה, שהרי העקירה היא לא לצורך, על כן הועלתה הצעה שגוי יעשה פעולה זו (אם אפשרי) ולא נבוא חלילה לכלל סכנה. אולם אם הדבר נעשה לטובת העץ, שבמקומו הישן יפגע וכעת יוטב מצבו, נראה שאפשר להעביר אפילו על ידי יהודי. בברכת התורה והארץ הרב יהודה הלוי עמיחי
שאלה: בדיקת חמץ ברכב ליסינג: רכב שהועמד לשימושי ע"י החברה בה אני עובד. שהינו בבעלות חברה שלישית (ליסינג, ובתום שלוש שנות שימוש הוא חוזר לחזקתה. כמו"כ כל הטיפולים והביטוחים במשך התקופה מבוצעים ומשולמים על ידה). האם יש חובה לנקות ולבדוק את הרכב מחמץ בי"ג ניסן והאם חובה זו מוטלת עלי (המשתמש ברכב בפועל)?
תשובה: האחריות מוטלת עליך, מפני שהחמץ ברכב הוא שלך. ואם הרכב עובר בין כמה אנשים, כל מי שהכניס לרכב חמץ, מחויב לבדוק את הרכב.
שאלה: שרוך לחולצת תנועה: האם מותר להשחיל בשבת את השרוך בחולצת תנועה (בני עקיבא), אם כן - האם מותר גם לעשות בו מין קשר בקצה (להכניס אותו פעמיים לאותו חור)?
תשובה: אם זו הפעם הראשונה שמכניסים את השרוך לחולצה אסור משום מכה בפטיש אך אם אין זו הפעם הראשונה מותר להשחיל את השרוך לחורים הקיימים בחולצה. אבל אסור לעשות קשר בשרוכים אלו אלא אם כן מדובר בקשר עניבה.
שאלה: חשש מתולעים גם לאחר שניקיתי?: האם לאחר שמנקים ירק שהוא מוחזק בנגיעות (או קונים ירק מחברה שמצהירה שהירק ללא חשש תולעים), האם צריך לחשוש, שאם לא אשים את הירק בכלי אטום מקרר, יחזרו בו התולעים, מה ניתן לעשות כדי שהירק ישאר בחזקת נקי?
תשובה: לא נראה לי שירק מתליע בתנאים ביתיים ובודאי שלא במהירות כה רבה, רק בקמח וכדו' יש חשש כזה.
שאלה: מיחזור שהופך לנייר טואלט: האם מיחזור שהופך בין השאר לנייר טואלט נחשב ביזוי, והאם מותר לשים במיחזור כזה דפים שכתוב בהם או בע"ה?
תשובה: אם אין שם שם ה' או כתבים שיש בהם ממש דברי קודש, מותר, מפי שזהו רק סימן.
שאלה: כל תפילת עמידה עם הש"ץ?: כשאדם מגיע לתפילה באיחור כשתפילת העמידה כבר התחילה, והש"ץ עומד להתחיל את החזרה, הוא צריך להתפלל את תפילת העמידה יחד עם חזרת הש"ץ. האם צריך להתפלל יחד עם הש"ץ עד לקדושה ומאתה קדוש להמשיך להתפלל כרגיל, או שכל התפילה צריכה להיות במקביל לחזרת הש"ץ?
תשובה: צריך להתפלל יחד עם הש"צ את כל התפילה מילה במילה.
שאלה: תפילה לאחר טיפול שיניים: 1. לאחר הרדמה בפה, קשה להגות את קריאת שמע במדויק. עדיף להתפלל ערבית יותר מאוחר, או להתפלל במצב זה במנין? 2. לעתים אחרי טיפול עלי לשים בד סופג בפה. מותר לברך להתפלל כך?
תשובה: 1. עדיף להמתין. 2. תמתין.
שאלה: פסיפסים בעייתים בבתי כנסת עתיקים: יש בארץ הרבה בתי כנסת עתיקים מתקופת המשנה והתלמוד. בחלק מהם יש פסיפס עם דמיות לא צנועות ועם מזלות (שמש וכוכבים). איך מסבירים את זה מבחינה הלכתית, וכן חלק מהחוקרים טוענים שבזמן ח הם התפללו בלי מחיצה בין נשים לגברים כמו שלא היה מחיצה בבית המקדש (חוץ מבחג הסוכות שאז היה חשש גדול יותר), האם זה נכון?
תשובה: על דמויות לא צנועות לא שמעתי אולם ראיתי מוטיבים מיתולוגיים. תיתכנה כמה אפשרויות: א. היה זה ביכנ"ס של כתות חריגות (מעין "רפורמים"). ב. האמן היה נוכרי והמתפללים לא היו מודעים למשמעות האלילית. ג. נתנו למוטיבים משמעות טהורה יותר. כגון המזלות. גם בימנו יש בתי כנסת ומחזורים עם ציורי המזלות כשהכוונה היא למערכות כוכבים המציינות את תקופות השנה בלבד ללא כל משמעות אלילית.
שאלה: "להחביא" ספר מהציבור: ספרים העומדים לרשות הציבור להשתמש בהם, כגון בבית כנסת או בית מדרש, האם מותר לאדם לקחת ספר מסויים שלומד בו בקביעות, ולהניחו שלא במקומו הרגיל בספריה כדי שיהיה מזומן לו ללמוד בו מיד כשיגיע, או כדי שאחרים לא יתפסו את הספר לפניו?
תשובה: נראה שלא, מפני שזה מיועד לכל באי בית-הכנסת, ולא נראה שמישהו יכול למנוע מאחרים להשתמש ולייחד זאת לעצמו. אם הוא באמת רוצה להשתמש בספר, שיגיע לבית-הכנסת יותר מוקדם.
שאלה: חפצים פרטיים המונחים במקום ציבורי: האם מותר להזיז ממקומו חפץ השייך לאדם פרטי, המונח על כסא במקום ציבורי, כדי לשבת באותו מקום? ומה הדין כאשר בעל החפץ לא נמצא במקום, אך גילה דעתו שהוא מקפיד שלא יגעו בחפציו, האם צריך לטרוח ולחפש כסא אחר פנוי, או שמא שייך לומר כאן: "אין אדם אוסר דבר שאינו שלו", ולכן אין זכות לבעל החפץ להגביל את השימוש במה שלא שייך לו? וכן מה הדין כגון בסטנדר פרטי העומד במקום ציבורי, וכתוב עליו "אין להזיז ממקומו" ואדם רוצה להשתמש באותו מקום?
תשובה: פשוט הדבר שאין בעל החפץ יכול למנוע ממאן דהוא את השימוש בכל דבר שאינו שלו. על כן אין איסור להזיז את החפץ, ובלבד שלא יגרם לו נזק, ותניחו במקום המשתמר. אם אתה יכול להמנע מלהזיז את החפץ כגון שיש מקומות פנויים אחרים שאתה יכול להשתמש בהם עדיך לנהוג כך. אם עשית כדין, ובכל זאת נגרם נזק אתה פטור מלשלמו, על פי הגמרא בבבא קמא דף כח. גבי מי שמלא את דרך חברו בחביות, שאם אין לו דרך אחרת יכול אף לשבר אץ החביות. בכבוד רב הרב אריאל איגרא
שאלה: מכנסיים ועליהם חצאית: היום התפשטה אופנה חדשה של הליכה עם מכנסיים ומעליהם חצאית. האם ראוי לכתחילה, עדיף להימנע או אסור? (בנקודת הנחה שהחצאית עוברת את הברך). מצאתי באתר שתי תשובות של הרב שנראות לי סותרות, האחת משנת תשס"ג בה הרב פוסק "הצדק עמך האופנה החדשה היא פירצה בגדרי הצניעות. תחילתה בתוספת מכנסיים מתחת לשמלה ארוכה וסופה בשמלה קצרצרה שמתחתיה מכנסיים. אלה הם מכנסיים לכל דבר ועניין". והשניה משנת תשס ה, בה פסק הרב כי "בחצאית ומכנסים ביחד הגוף לא מובלט, לכן לבוש זה צנוע יותר", אודה לרב על תשובתו.
תשובה: שתי התשובות נאמרו בהקשרים שונים. אומנם תיאורטית חצאית על מכנסים נראית צנועה יותר ויש לה יתרון בפעיליות ספורטיביות וכדומה. עם זאת איני חוזר בי מהתשובה הראשונה והמציאות מוכיחה כחששותי שאופנה זו היא מדרון חלקלק. החצאית מתקצרת. ונוסף לכך גם המכנסים מתקצרות. אופנה זו היא כמו תקלה חשמלית: "קצר".
שאלה: ספק כנימות בתוך עוגה: סבתי נוהגת להכין עוגות שעלהם סירופ שבושל עם קליפת תפוז, לפני הכנסת הקליפה לבישול היא נוהגת לשטוף ולנגב את התפוז. האם יש לחשוש לכך שלא בדקה ונפלו כנימות לתוך הסירופ, והאם אפשר לאכול את העוגה?
תשובה: לא צריך לחשוש עד כדי כך.
שאלה: לא ילבש בריסים לבנים: אני בחור צעיר, קמתי בבוקר וגילתי כעשר ריסים לבנות, לטענת הרופא זה בעית פיגמנט, האם מותר לי לצבוע או לתלוש אותם, משום שזה קצת מבייש ומציק, שכל מי שרואה אותי נדמה לו שזהו לכלוך, ומעיר לי על זה, האם יש איסור לא ילבש, או שמותר משום שזה מצער אותי?
תשובה: לכאורה יש בזה בעיה של לא ילבש, אלא אם-כן מקובל שגברים עושים זאת. אולם עד כמה שידוע לי, צביעת שיער זהו דבר המיוחד לנשים וגברים לא עושים זאת. תתייעץ עם רופא, אולי אפשר להחזיר זאת על-ידי משהו טבעי.
שאלה: קפה ממכונת קפה בשבת : בבתי מלון לא מופעלת מכונת הקפה בשבת, לעומת זאת אפשר לקבל מים רותחים ממיחם ושקית קפה להכנה עצמית. מכך יוצא שהמלצר עובד כל היום בהעברת מים חמים מהמיחם לתרמוס ומשם מוזג לאורחים כל היום, והאורח צריך להסתכן וללכת עם כוס מים רותחים למקום שיש שקיות קפה ולהכין לעצמו. מדוע אין אפשרות להשתמש במכונה שהופעלה לפני כניסת השבת ועובדת רצוף במשך כל השבת להכנת קפה מוכן?
תשובה: כיון שרוב המכונות מחממות את המים תוך כדי השבת. ועוד משום שיש בזה זלזול בכבוד השבת ומראית עין.
שאלה: פסיקת הלכה נגד ראש הישיבה: לעיתים, לאחר עיון בסוגיא, אני מסיק מסקנות שהם בניגוד לפסק ראש הישיבה בה אני לומד. עלי לציין שאין הכוונה היא לפסוק נגד השו"ע או הפסק המקובל, אלא מתוך מהלך הסוגיא והבנת הראשונים אני מבין את פסק השו"ע אחרת מהבנת ראש הישיבה שלי ועולים לי להלכה דברים שבהם איני מסכים איתו. מובן שבמקרה כזה אני מברר שוב את כל הסוגיא מחדש ומנסה להבין היכן טעיתי, אך יש מקרים שבהם מסקנתי להלכה רק מתחזקת. האם מותר לי לנהוג בפועל נגד פסיקת רבי, האם יש הבדל אם הדבר נעשה בפרהסיא או רק לעצמי, ומה קורה במקרה שאדם שואל אותי מה ההלכה בדבר זה, ואם משתנה הדין כאשר הוא שואל אותי את הטעם (שאז כבר יותר קשה להסביר פסיקה שאיני מסכים איתה), האם הכי טוב שפשוט אשתוק? (אודה לרב אם יציין מקורות).
תשובה: אם יש לך הוכחות וברור לך מעל כל ספק שהבנתך נכונה, אזי אתה פוסק לפי הבנתך את השולחן-ערוך. ותגש לזקני הוראה ותשאל אותם איך הם למדו את השולחן-ערוך.
שאלה: קריאת מגילת אסתר: מדוע קוראים את מגילת אסתר גם ביום וגם בלילה?
תשובה: חכמים תיקנו לקרוא את המגילה בלילה ולשנותה ביום זכר לנס שהיו צועקים ומתפללים בלילה וביום. (רש"י מסכת מגילה דף ד עמוד א)
שאלה: ברכת בשמים לתתרן: כתוצאה מרשלנות רפואית של מנתח נפגע חוש בריח של קרוב משפחתי והוא הפך לתתרן (חסר חוש ריח). איך יברך על בשמים בהבדלה?
תשובה: הוא פטור מבשמים בהבדלה.
שאלה: פדיון מעשר שני בהדרים: אתמול משפחתי קטפו קלמנטינות מהעץ. התלבטתי אם לפדות מעשר שני שהרי יש מסתפקים בהדר אם דינו כאתרוג שהולכים בתר לקיטה. סמכתי על דעתו של מרן הרב קוק זצ"ל המובאת בספר השמיטה של הרב טיקוצ ינסקי פרק ראשון הערה 5 ו בחתימת דבריו: "ולכן הסכים להקל בתפו"ז ומיניו לילך רק אחר החנטה" וחללתי עד עתה לא מצאתי פסק מפורש בדבר שבית המדרש של ההולכים בתורת מרן. (בשם החזו"א ראיתי לנהוג לחומרא מספק ונ"ל שלפי הכלל ספק ברכות לחומרא פשוט שלא יברך). 1. האם נהגתי נכון? 2. יש לי גם לימונים. האם לימונים שונים מתפוזים? (בהערה שם משמע שלימונים יש קו דמיון נוסף לאתרוג שחונטים ברוב השנה).
תשובה: הדברים בספר השמיטה הם לעניין שביעית שלא חייבים לנהוג שנתיים אלא אפשר ללכת לפי חנטה בלבד. אבל לעניין תרו"מ נראה מדברי הרב קוק זצ"ל (משפט כהן סי' נא ס"ק ב) שאמנם מעיקרא הלך לפי חנטה אבל חשש גם למעשר עני, ולכן נראה שיש להפריש ולחלל מעשר שני אבל בלי ברכה, שהרי א"א לברך ולהגיד מיד שמא אנו הולכים לפי לקיטה, שהרי זה תרתי דסתרי. על כן נראה שלעניין תרו"מ גם הרב קוק זצ"ל סבר שלא לברך בספק זה. בברכת התורה והארץ הרב יהודה הלוי עמיחי
שאלה: נרות שבת וברכה לעסק: 1. אני נוהגת לא להדליק נרות שבת כשאני בטומאה (הבת מדליקה ואני מברכת) האם אני נוהגת נכון או לא? 2. אני אמורה בעזרת השם להכנס שותפה בעסק ויש לי חרדות שלא אצליח ואפסיד את ההשקעה, אפשר לבקש ברכה מהרב או הדרכה להצלחה?
תשובה: 1) מנהג זה בטעות יסודו, אין שום סיבה שתימנעי מהדלקת נרות שהיא מצותך ואין לטומאה שום השפעה עליה, וחבל מאוד להפסיד אותה. כדאי מהר מאוד לתקן ולקיים מצוה זו בעצמך ותבוא עלייך ברכה. 2) אם תקבלי על עצמך לנהוג בכל העסק ביושר ולהשתדל לנהוג עם הלקוחות בנחת רוח, ובזהירות משותפים או עסקים שיש בהם צד איסור. כמו כן להפריש חלק מהריווחים לצדקה, תזכי לברכת ד' ללא כל חשש ודאגה. וכדאי לזכור תמיד את השגחת ד' שהיא מקור הברכה.
שאלה: הצעת מקורית לשמיטה ה תשס"ח: קראתי את דבריו של הרב בעלוני השבת, על הצורך לסייע לחקלאים המתכוונים לשבות בשנת השמיטה הבעל"ט. רציתי להציע הצעה שאפשר לממש כבר השנה, הצעה שעשויה להיות מקובלת על כל הזרמים, ובכך להביא לאחדות בעם ישראל לקראת השמיטה: אני מציע, שכבוד הרב יקרא לכל היהודים, לקנות כבר השנה - בשנה השישית - כמות גדולה של מוצרי מזון מחקלאים יהודיים, ולשמור אותם לשנה השביעית. ישנם מוצרי מזון רבים שאפשר לשמור - דגנים, קטניות, קמח, מיצי פירות, יינות, שמן, פירות יבשים ומשומרים, וריבות אפשר גם לקנות פירות וירקות טריים ולהכין מהם פירות יבשים, ריבות ושימורים. היתרונות של הצעה זו: א. עזרה לחקלאים יהודיים - ככל שיקנו יותר מוצרים מחקלאים יהודים בשנה השישית, הרווחים של החקלאים יהיו גדולים יותר, ויהיה להם קל יותר לעמוד בניסיון שמירת השמיטה. ב. קיום של דברי התורה בפרשת "בהר" - "וכי תאמרו מה נאכל בשנה השביעית וגו וצויתי את ברכתי לכם, ואכלתם מן התבואה ישן וגו " - התורה ממליצה לאכול בשנה השביעית מזון ישן שנשמר מהשנה השישית, שהוא כשר לפי כל הדעות והשיטות המקובלות בעם ישראל, ללא כל ספק וחשש. מותר כמובן לאכול גם פירות שצמחו בשנה השביעית (בקדושת שביעית), אולם, ע"פ פסוק זה, התפריט שלנו בשנה השביעית צריך להסתמך בעיקר על יבול שישית, והיבול שצומח בשביעית הוא רק מעין "קינוח". ג. הכנה לקבלת הברכה "וציוויתי את ברכתי לכם" - כידוע, כדי שהברכה תחול, יש להכין כלים, כדברי הנביא אלישע "שאלי לך כלים" וגו אין אנו יודעים אם ה יחליט לתת לנו ברכה אם לאו, אבל אנחנו מצדנו, מתוך אמונה בהתגשמות ברכת ה, צריכים להתכונן לקבל את הברכה - להתכונן כבר עכשיו לאגור מוצרי מזון לשנה הבאה. ד. הכנה מחול לקודש - כפי שביום שישי יש להכין אוכל לכבוד שבת, שנאמר "והכינו את אשר יביאו" וגו, וכן "מי שטרח בערב שבת - יאכל בשבת", כך בשנה השישית ראוי להכין אוכל לכבוד שנת השבת. ה. צמצום הצורך בעבודת אדמה בשנה השביעית - ככל שיהיו יותר יהודים שישמרו אוכל מהשנה השישית, יהיה פחות ביקוש למוצרי מזון בשנה השביעית, יהיה פחות צורך בעבודת אדמה ע"י היתר מכירה, פחות צורך להקל במלאכות דרבנן (תופעה מקובלת בשדות של "אוצר בית דין"), ופחות צורך ביבול נכרים. הצעה זו לא באה להחליף רעיונות חשובים אחרים, כמו הקמת קרנות סיוע לחקלאים, אלא רק להוסיף עליהן. קריאה של הרב, להתחיל להתכונן לשמיטה על-ידי קניית מזון מחקלאים יהודיים ואגירתו לשנה השביעית, עשויה לאחד את הזרמים בעם ישראל סביב ההכנות למצווה חשובה זו.
תשובה: רעיון יפה אולם חוששני שאינו מעשי. ליישום רעיונך כל אחד זקוק למחסן גדול. לעירוניים שבנו אין מחסנים כאלו. אולם הרעיון שלך מיושם חלקית במסגרת ציבורית. בפרות הדבר כבר קיים אך גם בחלק מהירקות הדבר בר ביצוע לדוגמא, לשם איסום תפו"א יש צורך בתנאים מיוחדים כגון בבתי קירור מבוקרים. אדם פרטי לא מסוגל לכך אולם יש כיום אסמים ענקיים בהם ניתן לשמור תפו"א למספר חודשים רב. אולם האסמים יוכלו לעשות זאת רק אם הציבור יתחייב מראש להעדיף תפ"א אלו ע"פ אחרים ואולי גם לשלם קצת על השימור. גם גזר ובצל ניתן לאסם. רק התמנות מראש על "אוצר הארץ" בהיקף גדול תאפשר זאת. יש הצעה רעיונית לעקר ירקות רכים כגון עגבניות מלפפונים וכדו' ע"י הקרנה בכור האטומי בנחל שורק. השאלה היא האם הציבור יאכל תוצרת זו?. עכ"פ לירקות טריים הצעתך אינה מעשית.
שאלה: כוונה לצום במנחה יום קודם: בתור חבר בחברא קדישא, אני צם כל שנה בז אדר. לקראת האירוע של המועצה הדתית, הם מזכירים לנו שצריכים להתכוון לצום בשעת מנחה ביום קודם. האם העובדה שאני צם כל שנה לא מספיקה לקבוע חזקה למחויבות, בלי שאצטרך לכוון מחדש כל שנה, והאם יש משמעות למעשה למי ששוכח לכוון במנחה של יום קודם?
תשובה: יש תשובה בערוך-השולחן לגבי תענית לחתן ביום חופתו, שכתוב בפוסקים שיש לקבל את התענית יום קודם. אולם ערוך השולחן מחדש שהיות ומקובל בקרב יהודי אשכנז לצום ביום זה, אזי גם אם שכח ולא קיבל את התענית יום קודם, הצום חל. לכאורה הוא הדין כאן, שהיות והנך חבר בחברא-קדישא יכול להיות שאכן אינך חייב לקבל תענית זו במנחה של היום הקודם.
שאלה: השתכרות לצעירים: אני בן 13 והרבה מחברי משתכרים, אך לי זה לא כל כך נראה להשתכר בגיל כה צעיר. מה נכון לעשות, ואם לא מאיזה גיל מותר להתחיל להשתכר?
תשובה: שכרות זה דבר ומסוכן ומי שמתרגל לכך הוא מכניס את עצמו לצרות נוראות. לכן צריך להמנע מכך לחלוטין. רק פעם אחת בשנה בפורים יש מצוה להרבות בשתיה אבל לא להפריז, ולשם כך צריך לקבל הדרכה מרבנים איזה שיעור ראוי לשתות בפורים. אם שאלת על פורים הרי התשובה. ואם על שאר ימות השנה עליך לא רק להתרחק מרבוי שתיה אלא גם להשפיע על חבירך להתרחק מזה מאד. השתכרות בפורים
שאלה: הורי לא שמים חסימה: אחד מהורי משתמש רבות באינטרנט ובנתיים לא מסכים לשים "חסימה", זה המחשב האישי שלו. איך לבקש לדרוש זאת? אני חשה כי הסכנה שהורי מסתכנים בה רבה. איך לא אחטא, אני, בחשד בכשרים ובכיבוד הורים, וכיצד להתמודד עם הרגשות הקשים שהדמיון מעורר (בחשדות נגד הורי)?
תשובה: עליך לחפש דרך לומר להוריך שיש הוראת רבנים שאסור להחזיק איטרנט ללא חסימות שמבטיחות שאדם לא יכשל באיסור. גם מי שחושב שאינו זקוק לחסימה כי יודע לשמור על עצמו מחויב בזה על פי ההלכה.
שאלה: מאכלים כשרים לפסח: האם בורגול, כוסמת, וקוואקר הם חמץ גמור לאשכנזים?
תשובה: חמץ גמור לכולם.
שאלה: כיסוי הראש ב"מודה אני": האם יש צורך לחבוש כיפה בשעת אמירת מודה אני, שהרי אין במשפט זה שם ה?
תשובה: אין צורך לחבוש כיפה, אבל ממידת חסידות כתוב בספרים שיחבוש כיפה.
שאלה: הכנת קפה "פילטר" בשבת: בעיקר בחו"ל מצוי שמכינים קפה "פילטר" באופן ידני. בראשו של כלי ריק מונח הפילטר, שהוא בעצם מסנן ובו צלוחית מנייר מיוחד, ובו הקפה קלוי וטחון. על הקפה מערים מים חמים. המים עוברים דרך הקפה ומקבלים את טעמם והם ממשיכים דרך הפילטר וממלאים את הכלי. מסירים את הפילטר עם אבקת הקפה מראש הכלי ומוזגים את הקפה שבכלי. האם מותר להכין קפה "פילטר" בשבת, אם כן, בעירוי מכלי שני, או במים שאין היד סולדת בהם?
תשובה: אם הוא רק קלוי, אזי לפי האשכנזים יש בישול אחר קליה, ולכן אסור לערות מים חמים על הקפה רק מים פושרים. ולספרדים אין בישול אחר קליה, ואין בעיה לערות מים רותחים.
שאלה: גולגולת אמיתית לצורך לימוד: אני עוסק ב"פרנולוגיה", זהו תחום העוסק במבנה המוח והגולגולת. למדתי את הנושא מחמי שהוריש לי בין השאר 2 גולגולות (של גויים) האחת, בת כ-100 שנה - חצויה לשני חלקים, המאפשרת לימוד המבנה הפנימי של הגולגולת, והשניה, שלמה, כנראה בת כמה מאות שנים. במשך כמה שנים הגולגולות הללו מונחות בתוך קופסה בביתי, ואני משתמש בהם לעיתים רחוקות בהרצאות שאני נותן בנושא. 1. האם יש בעיה הילכתית בהחזקתם בביתי? 2. האם יש להודיע לכהנים לא להיכנס לבית? 3. האם עלי לקבור אותם? 4. האם יש הבדל בין גולגולת של גוי לגולגולת של יהודי? 5. האם יש הבדל בכך אם הגולגולת חצויה לשניים או לא?
תשובה: יש הבדל בין גולגולת של גוי לשל יהודי. של יהודי מטמאת את כל הבית באוהל וכהנים אסורים להיכנס לבית, של יהודי חייבת בקבורה ואסורה בהנאה.
שאלה: לווה שדוחה את פריעת החוב: הלויתי לשכן 25000 שקל למשך שנה, ומועד הפרעון חל לפני כשנתיים. הוא אומר שאין לו. מה מותר לי לעשות בכדי לגרום לפריעת החוב, לתבוע אותו לדין תורה, לגרום לו אי נעימות?אני מניח שקשה לו מבחינה כלכלית, אבל הוא ומשפחתו חיים ברמת חיים סבירה (בית גדול ומרווח, מכונית, וכיו"ב).
תשובה: לתובעו בדין תורה.
שאלה: ברכת שקדים מצופים שוקולד: מה מברכים על שקדים מצופים שוקולד?
תשובה: תלוי מה עיקר המאכל, אם העיקר הוא השוקולד מברכים שהכל ואם העיקר הוא השקד מברכים העץ.
שאלה: השגחה על תינוק נחשב אונס: כשאני משגיח על הילדה שלי (בת שנה) אינני יכול לעזוב אותה ולהתפלל מנחה. אם אנסה לעשות זאת אני עלול להקלע למצב של בכי משום שאינני יכול לפנות אליה. האם זה נקרא אנוס, שאינו חייב להשלים תפילתו?
תשובה: לכאורה הנך אנוס. אולם זמן תפילת מנחה הוא גדול, ולכן תתפלל מנחה לפני שאתה שומר עליה.
שאלה: צביעת שיער באבלות על אחות: האם מותר לאשה שאבלה על אחותה (בזמן השלושים) לצבוע שיער, על פי הלכות עדות תימן?
תשובה: מותר (אך לענין מנהגי תימן עדיף שתשאל רב תימני).
שאלה: נקיון ידים לברכה אחרונה: האם מותר לברך ברכה אחרונה כאשר שאריות האוכל נמצאות על הידיים, והאם יש הבדל בסוג הפירורים, כלומר, האם צריך ליטול "מים אחרונים" גם לברכה שאינה ברכת המזון?
תשובה: צריך לנגב את הידיים.
שאלה: החלטה על שינוי מנהג : אם אמרתי שאני מתכוון לנהוג מנהג מסוים לגבי ברכה על מסטיק, האם מותר לי לשנות את המנהג, אם כן איך (אציין כי אין לי בנושא זה מנהג אבותי)?
תשובה: אין בזה ענין של שינוי מנהג, מפני שעל מסטיק לפי ההלכה לא צריך לברך. שבסוכריה אתה אכן בולע משהו, אולם במסטיק יש רק טעם, כפי שכבר השבתי מספר פעמים בנושא זה.
שאלה: גלישה באינטרנט לפני שבת: האם מותר לגלוש באינטרנט ולשלוח שאלות לרבנים אפילו שעה לפני כניסת השבת, כלומר, האם זה מהדברים שאסור לעשות בערב שבת לפני כניסת שבת, או מכיוון שאלו דברי תורה ומצווה מותר?
תשובה: אם זה יגיע עד לפני הדלקת נרות, מותר.
שאלה: לקחתי טישו בלי רשות: אם לקחתי טישו מתוך ערימה שהיתה, ואני לא יודע של מי היה הטישו, האם עלי לעשות משהו בנידון? מדובר במקרה שהאירוע היה בסניף של בני עקיבא.
תשובה: אם הבעלים הניחו את הטישו במקום המראה שלא איכפת להם שאנשים אחרים ישתמשו מותר ואין עם זה כל בעיה, מה גם שבדרך כלל אנשים לא מקפידים על טישו. אבל אם הניחו את הטישו במקום מוצנע אסור משום גזל וכיון שאתה לא יודע למי הוא שייך תתרום סכום כסף קטן לצורכי הרבים.
שאלה: מדידת גשמים אוטומטית: יש אתר אינטרנט של תחנה מטאורולוגית, שיש שם נתוני מזג אוויר, כמו למשל כמות הגשם שירדה. כל כמה דקות האתר מתעדכן אוטומטית בנתונים. האם לאחר צאת השבת מותר ליהנות מהנתונים שרשומים שם, גם אם הכמות שנכתבה בשבת לא התעדכנה מאז כי לא ירד גשם אחרי שבת?
תשובה: אם זה נעשה על-ידי אדם, יש להמתין בכדי שיעשו. כלומר: אם לוקח להכין זאת חצי שעה, ימתין חצי שעה לאחר צאת שבת עד שיתבונן בזה.
שאלה: מידי דמנקי במקום חלק: האם מותר לנקות ידים בכל מידי דמנקי בשביל שלא ייגרם נזק לידיים, לאחר נגיעה בנעליים ובמקומות המכוסים, והאם חייב שהמקום שעליו מנגבים את הידיים יהיה חלק לגמרי, או שאפשר קיר שלא חלק לגמרי, האם מותר לנגב ידים על דלת, ובכלל, איפה מותר לנגב את הידים?
תשובה: 'מידי דמנקי' הוא כפשוטו כל דבר שמנקה את הידים, הוא יכול להיות חלק או מחוספס וכדו'.